
MICĂ ANTOLOGIE A CELOR MAI FRUMOASE VERSURI 
DE CRĂCIUN PUBLICATE ÎN EXIL 

- Ediţie întocmită de Nicolae Niţă - 

CRĂCIUNUL IN POEZIA EXILULUI ROMÂNESC de Nicolae Novac 


Dintre toate sărbătorile creştine. Crăciunul a fost unul din cele mai 
frumoase motive de inspiraţie în poesia românească din toate timpurile, 
atât în cea populară, cât şi în cea cultă. 

Venirea în lume a "Celui fără de început" a dărâmat templul 
păgânismului şi a înlocuit sărbătorile fără de Dumnezeu de până aci, 
dându-le prin naşterea sa în umilul staul din Betlehem, 
un sens profund creştin. Lumina, învingea întunericul. 

Binele, răpunea răul, iar bucuria împlinirii unei profeţii 
îndelung aşteptate, deschidea omenirii orizonturi largi 
spre noi speranţe. Niciodată neamul omenesc n'a trăit o 
revoluţie mai uriaşă ca aceea ce s'a săvârşit în noaptea 
Crăciunului în Betlehemul Iudeii. Naşterea lui Iisus, a 
schimbat profund şi definitiv sensul istoriei, dându-i un 
conţinut creştin: "Pe pământ pace, şi între oameni bună 
învoire." Mesagiul acesta a cuprins sufletele mulţimilor. 

Le-a schimbat. Le-a transformat. Le-a dat speranţa 
într'un viitor mai bun, în viata de aici si credinţa nestrămutată în viata de 

'555 5 

dincolo. 

în ziua de Crăciun, sărbătorim nu numai naşterea Domnului şi 
Mântuitorului nostru, ci însăşi schimbarea la faţă a omenirii... 

...în poesia Crăciunului din lirica exilului românesc, ne întâlnim nu 

numai cu descrierea evenimentului din noaptea betlehemică, nu numai cu 
datinile şi tradiţia noastră ortodoxă şi românească, ci cu însuşi sensul 
creştin al naşterii lui Iisus: dorul de pace, de libertate, de înfrăţire între 
oameni. Depărtarea de ţară şi tragedia pe care greu încercatul nostru neam 
o trăeşte din plin din cauza unei asupriri şi tiranii cum n'a cunoscut încă 
omenirea, răbufneşte vulcanic în aceste poeme de Crăciun. In ele, poeţii 

noştri din exil vor să amintească omenirii libere, 
că, în această zi mare, nu poate fi cu adevărat o 
sărbătoare a bucuriei depline pe care a adus-o 
Iisus prin naşterea sa, atâta timp cât dincolo de 
Cortina de Fier, milioane de oameni, nu au 
Crăciun. Nimicirea comunismului pe care ei o 
cântă şi o cer în versurile lor, nu are nimic 
anticreştin. Ba dimpotrivă, ea se clasează pe linia 
de luptă a creştinismului împotriva 
materialismului păgân pe care-1 propagă doctrina 
comunistă. Căci, nu trebue să se uite; venind în 
lume, Iisus dădea o lovitură de moarte culturilor 
păgâne, nimicindu-le din rădăcină. Si iarăşi, nu trebue să se uite că, atâta 
timp cât comunismul materialist şi ateu nu va fi distrus din rădăcină, nu va 
fi "pace şi bună învoire între oameni." Crăciunul, ne va fi iarăşi Crăciun, 
abia atunci când comunismul va fi şters, de pe faţa pământului. 
Coexistenţa între bine şi rău, între lumină şi întuneric, nu este posibilă! 

Nicolae NOVAC 

Almanahul America, 1957 



CU STEAUA SI CU PLUGUSORUL de Vasile Posteucă 


Sfintele Sărbători de iarnă sunt legate de o aleasă atmosferă de pace şi 
bucurie, de minunate tradiţii strămoşeşti. Familiile se adună laolaltă, 
comunităţile se regăsesc în entuziasmul serbărilor îmbelşugate. Pentru noi 
Românii, Naşterea Domnului Nostru Isus Hristos, ca şi Anul Nou, sunt de 
importanţă specială. Pentrucă suntem un popor creştin în întregimea lui, şi 
povestea cu pruncul născut într'un staul sărac, şi cu cei trei magi, conduşi 
de o stea, ne găsesc uniţi lângă flacăra aceleiaşi taine. Pe un drum pe care 
până la urmă vor trebui să vină toate neamurile lumii. 

Si apoi pentrucă, noi ne legăm de tradiţiile Anului Nou destinul nostru 
de plugari. Dacă de Crăciun umblăm cu steaua şi cu Irozii ca să vestim, să 
ducem şi altora o nespusă bucurie, de Anul Nou noi trăim anticipat 

lucrarea şi rodirea pământului. Povestea bobului de grâu care e aruncat în 
brazda rodnică a recoltelor viitoare, prefigurând tot drumul trăirii noastre 
în lume ca ţărani, dela înjugatul boilor până la venirea dela moară, şi la 
colacii de pe masă, frumoşi ca faţa lui Hristos. Cum ştiu că farmecul nespus 
al sfintei sărbători începe să ne încălzească sufletele cu săptămâni înainte, 
m'am hotărît să scriu ceva despre colinde şi pluguşor, cu gândul că voi 
putea ajuta astfel la o reînviere a obiceiurilor noastre în comunităţile 
româneşti şi voi putea îndemna pe fraţii nou veniţi să dea elan şi ritm nou 

serbărilor de Crăciun şi de Anul Nou, aşa cum 
deja fac în câteva centre româneşti. Ce splendid ar 
fi dacă s'ar face în TOATE centrele româneşti, 
concerte de colinde şi s'ar juca Irozii, în preajma 
Crăciunului, iar în marea noapte s'ar face steaua 
tradiţională şi s'ar umbla cu colindul pe la case. Si 
ce nespusă bucurie s'ar putea face familiilor 
noastre, daca am umbla de Anul Nou cu uratul, 
cu pluguşorul şi capra. Vorbeam nu de mult cu 
câţiva din ai noştri, şi când am venit cu ideia 
pluguşorului, deodată s'a făcut tăcere între noi. 
Unul a oftat adânc: "Pluguşorul ca'n ţara veche..." 
Si avea lacrimi în ochi. Da. Aşa ca'n ţara veche a 
dorurilor noastre pe care nu vom putea s'o uitam 
niciodată... Nu ştiu cum aş face şi îndemn pe tot mai mulţi fraţi noi veniţi să 
pornească cu steaua şi pluguşorul. Căci, colindând sub lumina blândă a 
stelei, vor putea răspândi în inimi bucuria de peste veac a naşterii 
Mântuitorului şi vor putea aduce în multe case mesagiul de tristeţe şi 
neagra suferinţă a fraţilor de sub robia bolşevică. Iar cu pluguşorul, pe 
lângă cinstea ce-o vor face unei sfinte tradiţii naţionale, vor putea desţeleni 
ogorul sufletelor pentru a arunca în el sămânţa dragostei şi lucrării pentru 
binele tuturor. La flacăra fierbinte a unor asemenea ocazii, ghiaţa răcelilor 
şi urii se topeşte. In bucuria unor asemenea momente, se apropie şi altarele 
străbune şi tinerii români cari, în multe cazuri, din neglijenţa noastră sunt 
atraşi spre alte cercuri sociale. Să ieşim din Crăciunul "fiecăruia". Să pornim 
cu colindul şi pluguşorul. Să sărbătorim Crăciunul celor mulţi. Crăciunul 
românesc de totdeauna. Cu bucurie şi generozitate. Cu sufletul smerit şi 
regăsit. Porniţi, să-l colindam şi să-l urăm, în aceste momente cruciale ale 
istoriei, pe însuşi Dumnezeu. Căci sărbătorile iernei sunt ale păcii şi ale 
întoarcerii la ordinea naturală a lumii. Nu ezitaţi, deci, fraţii mei. Aici nu 
aveţi de străbătut troenele grele din ţară. Aici până şi pluguşorul e 
motorizat. Nu costă nici oboseală. Numai dragul de a merge. Si mesagiul 
bucuriei pe care trebuie să-l împărtăşiţi... Trăind bucuriile împreună, vom 

şti toţi să fim împreună şi la greu. Că orice am zice şi face, până la urmă nu 
putem evada din destinul românesc. Să pornim deci cu steaua. 

Iar pentru Sf. Vasile pregătiţi-vă harapnicele şi clopotele... 

Vasile POSTEUCĂ 

Ziarul "America", 24 Decembrie 1957 


NAŞTEREA DOMNULUI de Ion Protopopescu 


Când Magii au ajuns la Ierusalim au întrebat: "Unde este împăratul de 
curând născut al Iudeilor? Fiindcă i-am văzut steaua la răsărit şi am venit să 
ne închinăm lui." (Matei, Ev., 2-2.) Când Filip a spus lui Natanael că a găsit 
pe Isus din Nazaret cel prevestit de lege si prin prooroci "Natanael i-a zis: 

Poate ieşi ceva bun din Nazaret?" (Ioan, 
Ev., 1-46) 

Fără a merge la explicaţii şi interpretări, 
. / i || r constatăm faţă în faţă două poziţii. Din 

\f* a | ,, j] ^ A fericire şi unul şi celălalt au sfârşit prin a 

descoperi pe Fiul Omului. Si toţi I s'au 
închinat şi au crezut în El. Nu e mai puţin 
adevărat însă, că s'a ajuns la acelaşi sfârşit 
dela două poziţii opuse. Aşa s'a născut 
Credinţa pentru înfăptuirea căreia Fiul lui 
Dumnezeu a venit să se nască pe pământ. 

Să se nască pentru a ne mântui. 
Mântuirea ne vine, prin urmare, prin 
naştere. Prin naşterea în trup a 
Mântuitorului şi prin naşterea în Duh a 
noastră. Aşa a şi spus-o El lui Nicodem: 
"Trebue să vă nasteti din nou." 

5 5 

Nimeni nu poate, şi deci ar fi zadarnic 
să încerce, a împiedica această naştere din 
nou. 

Nici Irod nu a putut ucide pe cel "Cel 
ce s'a născut pentru noi şi a noastră 
mântuire" şi nici Apostolii, neîncrezători la 
început, nu au mai încercat să oprească pe 



Saul să devină Sf. Pavel. 

Ori de unde vine cel care crede e binevenit şi nimeni nu-i poate cere 
socoteală ce a fost, dacă el într'adevăr s'a născut din nou. 

Acum în preajma Sfintelor Sărbători ale Naşterii Mântuitorului, aceste 
gânduri ale noastre se împletesc cu dorul de ţară şi de cei rămaşi acolo în 
suferinţă şi în grele încercări. 

Pentru unii aceste sărbători vor fi fără de nădejde 
pentrucă sunt fără bucurii. Altora rămas numai 
Nădejdii. 

Tuturor, noi care ne mai bucurăm încă de 
libertate, le trimitem frăţească dragoste, făgăduiala că 
nu-i uităm şi că nu vom înceta lupta până nu-i vom 
izbăvi. 

Puterile noastre lumeşti sunt însă mici. Ca să ne 
putem mântui va trebui să ne naştem din nou. 

Să ne naştem în Credinţa pe care Cel nou-născut 
ne-a dat-o, cu Nădejdea învierii pe care ne-a adus-o, 
dându-şi viaţa pentru oameni şi din dragoste de 
oameni. 

M Acum dar rămân aceste trei: credinţa, nădejdea şi 
dragostea; dar cea mai mare dintre ele este 
dragostea" (Pavel, 1. Cor., 13-13). 

Să ne naştem deci în această dragoste creştină care "nu se bucură de 
nelegiuire ci se bucură de adevăr şi care nu va pieri niciodată" (Pavel, 1 
Cor., 13-16. 8). 

Hotărîrea de a ne naşte din nou stă în noi. Fiecare, de oriunde am fi 
pornit, să întoarcem spatele tuturor ispitelor care ne ţin pe căi greşite şi să 
ne călăuzim paşii spre viitor numai cu "dragoste de adevăr". 

Astăzi, când ne ameninţă pe toţi deopotrivă nimicirea ca oameni, ca 
creştini şi ca neamuri, trebue să ne desprindem de tot ce este rătăcire, de tot 
ce a putut - din pizmă sau din trufie - să ne depărteze de adevăr. 

"Dragostea nu va pieri niciodată", "oricine se mânie pe fratele său va 
cădea sub pedeapsa judecăţii... iar oricine-i va zice: "Nebunule" va cădea 
sub pedeapsa focului gheenei" (Matei, Ev., 5-22). 

Acolo, în ţara în care colindele au amuţit, unde ochii sunt plini de 
lacrimi şi unde sufletul caută cu deznădejde Mântuirea, se aşteaptă dela noi 
altceva decât zavistie. 

De sfânta naştere a Mântuitorului, în adâncă reculegere, să încercăm să 
ne naştem din nou. 



Ion PROTOPOPESCU 

DiSRBSiUN 


COLIND 


Leroi, Doamne, Ler, 
pace pe pământ şi’n cer - 
lângă d'auritu-ţi prag, 
îţi cântăm colind pribeag, 
un colind cu dor de ţară, 
că ni-i pâinea prea amară; 
un colind cu lacrimi şi suspin 
pentru-al neamului amarnic chin - 
fulg de ne’ncrustat pe-un lăicer, 
albe şi iar dalbe flori de măr. 

Fă dreptate, Doamne, celor care gem 

închistaţi în spaime şi'n blestem, 

ia-le chinul şi nevoia, Tu, 

şi spre alte stele şi-alte vise-i du, 

ieslea Ta în suflet le-o ridică, 

fă-le inima mai tare şi voinică 

şi le-aprinde iar nădejdea, - muc de lumânare, 

sara-i dalbă, sara-i mare, 

că'n ţara cu Leroi-Ler, 

a murit colindul astăzi, pe pământ şi'n cer... 

Aplecaţi-vă urechea, boieri mari; 
iată-ne aicea, crai fugari, 
care scriu cu lacrimi şi cu sânge, 

Leroi-Ler ce inima le-o frânge, 
şi nu cer colac, nici nuci, nici bani - 
vă cer plumbi pentru duşmani 
şi dreptate pentru'n neam robit, 
undeva, departe’n răsărit, 
ca să fie iară pace pe pământ şi'n cer, - 
albe şi iar dalbe flori de măr. 


Nicolae NOVAC 

Pentru cei fără Crăciun 

Sus pe cale pe cărare 
Văd venind trei crai călare 
Colindând colind ceresc 
Pentru Fiu împărătesc 
In iesle de boi născut 
Si’n lumină învăscut, 

In iesle de boi culcat 
Si’n scutece înfăşat. 

Cântă îngerii în cer: 

Lerui Doamne, Ler... 

Iată-i poposiţi acum 
Lângă margine de drum 
întrebând pe fiecare 
Unde-i steaua mare care 
I-a condus prin neagra noapte, 
Prin lumi şi străinătate; 

Dar nimeni nu poate spune 
C'a văzut aşa minune... 

Lerui Doamne Ler, 

S'aud cântece din cer. 

Si pornesc, aşa, în zori, 

Craii mei rătăcitori, 

Purtând, dorul, drept merinde 
Si visele lor - colinde, 

Să se’nchine lui Christos, 
Mesia cel luminos 
Si’n genunchi, dar aducând, 
Să-l mărească pe cel Sfânt... 

Se coboară lin din cer; 

Lerui Doamne, Ler. 

Ca şi craii din poveste, 
Sufletu-mi, fără de veste, 
Pleacă’n noaptea asta sfântă 
Unde nimeni nu mai cântă, 

Unde lacrime se cern 
Peste-al veacului blestem... 

Jalea urcă pân’ la cer; 

Lerui Doamne, Ler. 

Acolo în ţara ’n care 
Neamul nostru astăzi moare, 

Nu vin crai, nu sunt colinde, 

Nu's bucurii, nici merinde; 

Numai focul, numai chinul 
Ce l-a sămănat străinul, 

Numai foamea de dreptate 
Si setea de libertate... 

Să s'audă până’n cer: 

Lerui Doamne, Ler... 

Către voi mă poartă gândul 
Si vă'nchin smerit colindul 
Din seara de Moş Ajun, 

Fraţii mei făr' de Crăciun. 

Nicolae NOVAC, East Chicago, IQEd 


COLIND 


La margini de cer 
Cântă şi colindă, 

Pe drum de oglindă, 
Colăcei sub lună 
In sarici de brumă: 
Lerui şi iar Ler. 

Din bice de ger 
Trosnesc să-mi aprindă 
Stele mii în tindă 
Si din viers coboară 
Svon nou peste ţară: 
Lerui şi iar Ler. 

Că’mpărat stringher, 

Cu chipul de raze, 

Cu ochi de topaze, 
S'a’ntrupat din Cânturi 
Fără de’nceputuri: 

Lerui şi iar Ler. 

Luceferii’n cer 
Pornesc în alaiuri 
Si’n dulămi de plaiuri 
Munţii, voevozii, 

Cântă cu irozii: 

Lerui şi iar Ler. 

Bat opinci de fier 
Jos, la poarta serii, 

Toţi trei colăcerii. 

Si ce spun din graiuri 
Infloreşte'n raiuri: 

Lerui şi iar Ler. 

Alexandru GREGORIAN 


TREI CRAI 


Seara bună, seara bună: 
Bolţile se despreună 
In trei raze 
Ca'n amiaze, 

Că trei crai în cuşme albe 
Au pornit pe drumuri dalbe, 
Toate poleite’n sori, 
înflorite din ninsori. 

Seara bună, seara bună: 

Vin colindători pe lună 
La Icoane 
Cu plocoane, 

Stele mii care anină 
Policandre de lumină 
Sus, în pomii gerului, 

La curţile cerului. 

Seara bună, seara bună: 
Munţii, lumile, ’mpreună, 

In stihare 
De izvoare, 
întind mese şi ospeţe, 
Crailor, cinstite feţe, 

Pe treapta tăcerilor, 

Până’n poala norilor. 

Seara bună, seara bună: 

Umbla îngerii cunună 
Ca’ntr'un cânt, 

Lângă pământ, 

Om calic şi om bogat 
S'a prins crailor argat: 

Craii, domnii, să le dee 
Simbria în curcubee. 

Seară bună, seară bună: 

Si le-au dat şi-un rai arvună 
Si’n chimire 
Trei safire 

Să le-arunce’n scăldătoare 
Domnului - sfinte odoare 
Când L-or lăia ploile 
Si L-or culca văile. 

Alexandru GREGORIAN 

CRĂCIUN PRIGEAG 

Pe Moş-Crăciunul megieş 
L-am întâlnit printre smochini, 
înfofolit, bietul unchieş, 

Cu barba plină de ciulini, 

Mai mult sbura decât mergea 
- Cu veacu'n gând, cu lumea’n poală - 
Si şchiopăta. Parcă plângea 
întors din zările de smoală. 

Mi-a povestit că’n răsărit 
Muscalii l-au oprit la vamă, 

I-au jefuit tot ce-au găsit 
In sac şi’n sfânta lui dulamă, 

Că pe acolo nu-i Crăciun, 

Nu-s îngeri, nici viori - ci ură, 

Si că Iisus într'un cătun 
Tăcea cu degetul la gură. 


Alexandru GRhGORIAN 

7 S Dec. 7 QSO, Benalnadena, Spania 

“Revista Scriitorilor Români", Nr. ÎS, 1 QS 1 

ORA NOULUI COLIND 


Floare albă, Lerui Ler, 
îngerii deschid spre cer 
Poartă de mărgăritar 
Pentru-al Domnului altar 
Si-o cărare de lumină 
Pe care Pruncul să vină 
Vestind o nouă colindă 
în a inimilor tindă 
Ce s'au deschis să-L primească 
In a sufletului casă... 

Stelele se prind în salbă, 

Lerui, floare d’albă. 

Noaptea e străluminată, 

Nu-i mai neagră c'altădată; 

Că pe cerul Ţării mele 
Stelele sclipesc, mărgele, 

De gând bun şi crez curat 
Pentru Marele ’mpărat 
Ce în lume azi veni 
Pace că ne dărui, 

Pace şi bună’nvoire 
Pentru-a noastră mântuire... 
Lerui, floare albă, 

Stelele sclipesc în salbă. 

Din biserici luminate 
Cântă clopotele toate; 

Cântă neamul românesc 
Scăpat de cnut muscălesc, 

Ţara ’ntreagă-i cântec viu 
C'a scăpat de greu pustiu 

Stelele s'aprind în salbă, 

Lerui, floare dalbă. 

Chiot de biruinţă aud, 

Dela Tisa pân’ la Bug, 

Că pe muche de cuţit 
Vaetul a amuţit. 

Nimeni astăzi nu mai plânge 
Că în gâlgâit de sânge 

Durerea s'a înecat 
S'a'nceput un nou veleat 
Sub semnul lui Lerui Ler, 

Pe o pajişte de cer... 

Lerui, floare albă, 

Cântă stelele în salbă. 

Nicolae NOVAC 

GÂND de crăciun 

Un cer senin şi inimi tot senine. 

Urări de tot ce e frumos şi bine. 

Printre drumeţi, sub geamuri, trec fantasme 
Si peste tot plutesc cântări şi basme. 

De-a-lung de străzi; prin case şi oriunde, 
Ceva de dincolo de lumi pătrunde. 

Si’ncet, încet, toate ce-au fost uitate 
Se nasc din nou să fie noutate. 

Si bucurii, speranţe, ’nfiorare 
Transformă nişte zile’n Sărbătoare. 

Doar dincolo de zarea alburie 
E-un cer venin, minciună şi urgie. 

Sub care nu-i Crăciun şi nu e pâine 
Ci, poate doar, speranţa unui Mâine. 

St. G. TIHEODORU 


CAN l tC Dt S I tA 


Vino, Moş Crăciun, şi-mi cântă 
Ca şi ’n alte dăţi colindul: 

"Trec trei Crai prin noaptea sfântă, 
Pruncul Păcii preamărindu-L"... 

Treci prin vifor şi te-arată 
La fereastra Ţării mele, 

Clopot, veste minunată, 

Stea de lacrimi şi de jele... 

Vino’n plaiul sfânt şi ’mplântă 
Steaua'n Caraiman de dor, 

Drag colind şi iesle frântă 
De duşman cotropitor... 

Cântă, Moş Crăciun, pe zare, 
Dor de moarte şi oţele, 

Bucium lung de liberare 
Dela Nistru'n Măgurele... 

Moş Crăciun, din veac departe, 
Vino, iarăşi, să vestim 
Peste temniţă şi moarte 
Strămoşescul Rusalim... 

Că de-o vreme, rana coaptă, 
Rod de pace şi de pâine, 
Plânge’n noapte şi te-aşteaptă 
România mea de mâine... 

Moş Crăciun, colind, minune, 
Stea de dor, prin vifor greu, 
Ia-ne chinul şi ni-1 pune, 

Crin, în prag la Dumnezeu. 

Vasile POSTEUCĂ 


COLIND DIN EXIL 


Moş Crăciun cu barba albă, 
Vino'n noaptea asta dalbă, 
Treci Cortina cea de Fier 
Si vino cu Lerui-Ler. 

Vino şi la casa noastră 
Si ne bate la fereastră, 

Vin bătrâne’n fapt de sară, 
Si la cei fără de Ţară. 

Moşule cu zâmbet drag, 
Vino şi la mine’n prag. 

Si te rog să nu-mi aduci, 
Nici stafide şi nici nuci. 
Roşcove şi jucării, 

Să le ţii pentru copii. 

Mie Moş Crăciun îţi cer, 

Să-mi aduci un colţ de cer, 

Din îndepărtata Ţară, 
Ferecată'n grele fiară. 

Moş Crăciun te rog mai adă, 
Doar un bulgăr de zăpadă. 
Bulgăraş de albă nea, 

Să-l lipesc de faţa mea, 
Obrajii să-l încălzească, 
Lacrimile să-l topească. 

Vasile POSTEUCĂ 

COLIND 


Colind de surghiun 
Pentru Moş Crăciun 
Care nu mai vine 
Cu traistele pline 
Ci deabia'şi mai duce 
Sărăcia-i luce. 

Si venea cu drag 
Pân'la noi în prag 
Colind de surghiun 
Pentru Moş Crăciun 
Florile dalbe Lerui Ier 
Unde-i steaua de pe cer? 

Colind fără cântec 
Tulbure descântec 
Cine te trimite 
Pe drumuri cumplite 
Să ne spui ce jale 
Ai găsit pe cale 
Să ne spui că'n ţară 
Lumea stă să moară 
Colind fără cântec 
Tulbure descântec. 

Colind care plângi 
Si’n lacrimi te frângi 
Colind de prigoană 
Care-aduci în goană 
Vis de patru vânturi 
Sus peste pământuri. 

Unde-i mântuirea? 

Unde ţi-e iubirea? 

Colind care plângi 
Si’n lacrimi te frângi. 

Colind de surghiun 
Oaspe de Crăciun 
Vino şi ne-ascultă 
Suferinţa multă 
Si o du departe 
Peste câmp de moarte 
Până’n ţara unde 
Dorul ţi-a răspunde 
Colind de surghiun 
Oaspe de Crăciun. 

Ion Sân-Georqiu 

'Vocea Rezistentei Naţionale", Decenbrie 7 Q47 


CRĂCIUNUL MEU 


"Imaginea-mi mă îndeamnă 
spre căile’ncuşite 
Ce atâţia azi le calcă 
cu chinuri şi plânsori 
Să văd cum dura-i soartă 
popoarelor sclavite 
Ce n’au nici lumânare 
Speranţelor din zori. 

M’închin atuncea fruntea 
să uit de pasul vieţii, 

Ce azi mă copleşeşte 
în lungul meu surghiun, 
Să-mi curme întristarea 
azi, când atât sufăr, 

Si ruga-mi pentru dânşii 
să fie al meu Crăciun." 


Aron COTRUŞ 

COLIND FARA TARA 

/ 


Urcăm scările de ger 
spre Ţara lui Lerui Ler. 
Doamne, sus, câte minuni! 
Curcubeele, cununi, 
mări întinse de lumini, 
munţii, nalţii pelerini, 
îşi închină vântului crestele, 
potecile. 

Vin cerbii: sorb serile, 
pomi rodesc tăcerile, 
lupii şi cu ciutele 
înstrunesc lăutele, 
vulpu purtând în vârf de cozi 
argintul pentru irozi, 
luminile care-au apus 
înviază'ntru Iisus, 
sfinţi la masa cu ţărani 
cinstesc veacul la mulţi ani. 
Ce ospături cresc sub ploi 
din pluguri cu patru boi! 
Grâul verde sub zăpezi 
coace spicul la nămiezi 
- dulce pâinea câmpului 
pentru foamea Ţâncului - 
faguri plini de miere grea 
se’ntind Maicii Precista. 
îngerii culcă'n mărgean 
adânc somnul pământean, 
iar pe marea cerului 
mâinile Dulgherului 
tot pun poduri fără fier 
şi pe ele, bun oier, 
trece Sântion c'un dar: 
dimineţe'ntr'un ştergar, 
proaspăt caş din târla lui, 
şi o mierlă şi-un vătui. 

Atâtea minuni sunt sus: 
toate'n poala lui Iisus. 

Dar la margini de pământ, 
nici o stea şi nici un cânt. 

In ţara lui Lerui Ler 
stă o capişte de ger, 

rugile, icoanele, 
le pătrund piroanele, 
bubele, rubine mari, 

- veninuri dela tâlhari - 
rod feţele lumilor 
şi vieţile bunilor, 
iar puterea beznelor 
pune fiare gleznelor, 
ocnele'nchid îngerii 
în văile plângerii, 
grele zăvoare trosnesc 
în pământul românesc, 
în oasele magilor 
şi în trunchiul fagilor. 

Iar din negre văgăuni 
urlă guri de căpcăuni, 
şi Irodul împărat, 
lepădat cu chip bubat, 
stă pe tronul de văpăi 
şi răcneşte la călăi: 
să-mi prăvăliţi zările, 
să se verse mările, 
ucideţi luminile, 
pândiţi vizuinile, 
spânzuraţi luceferii, 
zăcuţii şi teferii, 
coconii să mi-i tăiaţi, 
magii să îi junghiaţi! 

Coborîm pe scări de ger 
în ţara lui Lerui Ler. 
Doamne’n margini de pământ: 
nici o stea şi nici un cânt! 
Fugar, Hristos într'un sat 
a uitat de colindat. 

Alexandru GREGORIAN 


COLIND 


Măr domnesc, Mărie bună, 
Maica Domnului şi mie, 
Crin de linişte şi lună, 
Lacrimă şi liturghie, 

Maica Domnului, Mărie... 

Prunc cu zâmbet de mătasă; 
Pază: înger somnoros, 
Pribegim şi n’avem casă 
Si Irod e duşmănos... 

Cerul ni-1 purtăm pe jos, 
Maica Domnului, Mireasă... 

Drag luceafăr de-altădată, 
Du-ne’n strămoşeasca glie 
C'am bătut pământul roată 
Si sinedriul nou nu ştie 
Decât ură şi urgie... 

Una, Sfânta, Preacurata, 
Maica Domului, Măria... 

Vasile POSTEUCĂ 


DOINIŢĂ SCRIE LUI MOţ CRĂCIUN 

O, Moş Crăciun, bătrâne bun, 

Am vrut să te’ntâlnesc şi eu. 

Si-am vrut. O Moş Crăciun, 

Am vrut să-ţi spun, 

Tot chinul meu şi tot amarul greu; 

Că numai tu asculţi copiii, Moş Crăciun, 

Da, numai tu eşti bun, 

Si Dumnezeu... 

Am, Mos Crăciun, o caldă rugăminte. 

Anume, de te duci prin ţări, departe, 

Sa-i ieşi şi lui tăticul înainte, 

Si roagă-1 să ne scrie grabnic, carte, 

Că noi numai de lacrimi avem parte... 

Mămica n’a mai râs de ani de zile, 

Sau răsfoim scrisori cu învechite file, 

Venite de la dânsul din război, 

Si oridecâteori e vorba de tăticul, 

De când se mai bătea cu bolşevicul, 

Se las'o toamnă neagră peste noi... 

Mămica tace veşnic şi oftează, 

Si-aprinde seara lumânarea’n sfeşnic, 

De noi topim cu Precista'ntr'o rază, 

Cu plânsul ei îi Pruncul ei cel veşnic... 

Să-i spui aşa, ţăţichii, Moş Crăciune, 

Că suntem mari şi-umblăm acum la şcoală, 
Dar basme nu mai are cin’ne spune... 

Bunica -spune mama, când ne spală - 
S'a dus într'o Duminecă la liturghie 
Si s'a'ntâlnit cu Dumnezeu, 

Si-au tot vorbit mereu şi s’au tot dus... 

Si ea acuma nu mai ştie înapoi să vie, 

Nici plânsetele noastre pân’la ea n’ajung, 

Că-i drumul lung, 

Si-a pus-o Dumnezeu, 
îngrijitoare peste lumânările de seu 
Ce se aprind, în ceruri, sus, 

Când şuşoteşte frunza şi se lasă seara... 

De-o vreme Dorul nu mai cântă cu vioara 
Că n’am avut cu ce plăti chirie, 

Si-a scos mămica lucruri la vânzare; 

Dar Dorul, Dorul, bietul, el nu ştie, 

Si-şi cântă’n gând romanţele lunare... 

El crede că vioara-i la tocmit... 

Da, Moş Crăciun, trăim cu toţii ca’ntr’un schit, 
Si ochii mamei parca’s flori de ţintirim... 

De când tăticu-i dus şi n’a venit... 

In tot ce facem, spunem şi gândim, 

Noi numai de tăticul povestim... 

Ascultă, Moş Crăciun, mămica spune, 
-Povestea ei de leagăn, cu’n tăciune, 

Ce s’a’ntâlnit odată cu’n cărbune- 
Că tata se mai bate... Si’ar să vie, 

Dar n’are cum pleca din bătălie. 

Ea biata spune, dar eu nu o mai cred, 

Si-i plâng de milă uneori sub pled. 

Si-aş vrea s’o mângâi... Ah, de-aş şti cum! 
De-aceea, Moş Crăciune, dac’o fi şi-o fi, 

Si-1 vei căta şi nu-1 vei mai găsi, 

Sub nici o zare şi pe nici un drum, 

Să-mi spui în faţă... nu mă mai minţi, 

Că mie de atât mi-i frică: 

De jalea ce-o va prinde pe mămica 

-S'o prăpădi şi dânsa ca bunica...- 
Si vom rămâne mici şi fără de mămica... 

Să-mi spui în faţă că eu n’am să plâng. 

Si mâna palidă la piept am să i-o strâng, 
Am s'o desmierd, obraz lângă obraz, 

Si am sa-i spun tot întâmplări cu haz, 

Ca să uitam de toate... Si-or să treacă, 

Ani după ani prin casa-ne săracă, 

Pân' ce vom şti cu toţii, într'o zi, 

Că el, tăticul, nu va mai veni... 

Si ne vom mângâia’n tăcere, ca orfanii, 

Ce duc tristeţi pe umeri şi litanii... 

Ţi-am pus atâtea lacrimi în scrisoare! 
întâi spre răsărit şi-apoi spre soare-apune, 
Acuma du-te, Moş Crăciune, 

Si cată-ni-1 şi adă-1 pe tăticul. 

Si dac'ar fi să nu-1 găseşti, 

Să nu-mi mai scrii poveşti, 

Trimite-mi îndărăt doar plicul... 

Că eu cunosc povestea care minte, 

Si rugăciunile şi lacrima fierbine; 
Si-acuma du-te, Moş Crăciun, 

Drum bun, bătrâne drag, drum bun... 

Doiniţa, fata mamei cea cuminte... 

Vasile POSTEUCĂ 


CRĂCIUN 7 Q 5 7 


(Viorelei) 

A pornit ca şi-alte dăţi, 

Prin troiene de nămeţi, 

Ieri aşa cam pe la toacă, 

Cu mustăţi de promoroacă, 
A pornit hoinar la drum, 
Si-i deja pe-aproape-acum, 
A pornit copiii spun, 

De departe, Moş Crăciun. 

Moş Crăciun cu barba albă, 
Vino’n noaptea asta dalbă, 

Treci cortina cea de fier 
Si vino cu Lerui-Ler. 

Vino şi la casa noastră 
Si ne bate la fereastră, 

Vin bătrâne’n fapt de sară, 

Si la cei fără de Ţară. 

Moşule cu zâmbet drag, 

Vino şi la mine’n prag. 

Si te rog să nu-mi aduci, 

Nici stafide şi nici nuci. 
Roşcove şi jucării, 

Să le ţii pentru copii. 

Mie Moş Crăciun îţi cer, 

Să-mi aduci un colţ de cer, 

Din îndepărtata Ţară, 

Ferecată'n grele fiară. 

Mos Crăciun te rog mai adă, 
Doar un bulgar de zăpadă. 
Bulgăraş de albă nea, 

Să-l lipesc pe faţa mea, 

Obrajii să-l încălzească, 
Lacrimile să-l topească. 

Moş Crăciun, Moş Crăciun, 

Aşi mai vrea ceva să-ţi spun. 
înainte de-a veni, 

Treci la mândra într'o zi. 

Si din părul ei bălai, 

O şuviţă tu să-i tai. 

Si să mi-o aduci apoi, 

Când ai să ajungi la noi. 

Moş Crăciun şi de-ai putea, 
încă aşi mai vrea ceva. 

Si te rog, te rog în şoapte, 

Cel puţin pentru o noapte, 
Pentru noaptea de Crăciun, 
Moşule cu zâmbet bun, 

Ca’n poveşti, pe-un nor de pară, 
Adă-ne, întreaga Ţară. 


N. S. GOVORA 

COLINDUL ÎNGERULUI 


Era odat'un înger mic 
pitic, pitic, 
un înger mic era. 

Si era'n soare îmbrăcat, 
călţuni de nea 
şi stele’n mâini 
avea, 

Pe frunte murul mi-1 ungea, 
lumina’n tâmple-i înflorea 
şi fulgerul mi-1 încingea, 
îngerul mic. 

Si’n noaptea'n care regii magi 
cu strălucit alai de paji 
pomiră’n şir pe drum de cer 
spre Vifleem, 
pomi şi el pitic, pitic, 
pe-o stea de ger 
la colindat, îngerul mic. 

Si-a mers prin ţări, pe munţi, pe mări 

cântând colindul lui Cristos, 

şi-a văzut minuni, minuni: 

cerbi cu coarnele’n cununi, 

pajuri grele de lumini, 

miei cu lână de zăpezi, 

pământul cât un alic 

(mai pitic şi mai pitic decât el, îngerul mic) 

şi a umblat şi-a colindat 

până seara pe’nnoptat, 

şi pe urmă, obosit, s'a culcat 

şi-a adormit 

pic, pic, pic, 

aici sus, 

pe-o arcadă de portic 
cu Iisus 
la noi în sat. 

Toată noaptea i-am cântat, 
i-am cântat, l-am legănat: 

Nani, nani, puiul mic, 
c'a plecat la colindat 
îngerul pitic, pitic.... 

Alexandru GREGORIAN 

LERUI LER... 


Lerui Doamne, Lerui Ler, 
Fără bucurii din Cer, 
Aşteptăm şi de-astă dată 
Ziua sfântă şi-adorată, 

Ziua naşterii lui Christ, 

Sfânt Crăciun, atât de trist 
Sub teroarea de-antichrist... 
Inc 'un an de pătimire, 

Dela cruda stăpânire! 

Pe Iisus l-au pus pe cruce 
Tâlhari noi cu minţi năuce 
Răsăriţi din iaduri hâde, 

Toţi croiţi din piei de gâde... 
Si ne-au ars biserici sfinte 
Răscolindu-ne morminte, 
Moaşte sfinte profanate 
Si troiţe răsturnate 
Câtă-i Ţara'n lung şi’n lat, 
Jalea toată ne-a surpat... 

Lerui, Doamne, Ler, 
Gânduri dragi nu pier... 

Pe Iisus cel sfânt 
II avem în gând; 

Ţara toată ’n fiare 
Crede’n închinare... 

Si’ ntr'o zi, deodată, 

Lerui, Doamne, Ler 
Cu gândul la Cer, 

Mic şi mare laolaltă, 

Iar vom răspândi în zare 
Sfinte cruci, sfinte altare; 
Troiţele răsturnate 
Le vom zidi mai înalte 
Ţara ’ntreagă să le vadă 
Să se roage şi să creadă. 


îngerii din Cer, 
Lerui Doamne, Ler, 

Pe aripi de nea, 

Sub colţuri de stea, 
Vestesc lumii toate, 
Că ’n Sfânta Cetate 
Iisus s'a născut, 

Cel făr' de’nceput... 

Nicolae NIJĂ 


COLIND II 


Cad în seara asta mare 
F'ulgi bogaţi ca nişte stele 
Rupţi din destrămata zare 
A copilăriei mele. 

Bat tăcerilor mătănii 
Si spre ceruri se închină; 

Trec trei magi în albe sănii 
înspre staul de lumină. 

Ninge larg ca’n ierni de basme 
Peste svonuri de colindă, 
Lume veche de fantasme 
Cearcă forme noi să prindă. 

Ninge molcom peste toate, 
Peste vremi, peste coline 
De sub zări îndepărtate 
Numai steaua mea nu vine... 

Unde sunteţi pârtii grele 
Ce duceaţi spre veşnicii? 

Ning pe voi aceleaşi stele 
Râd aceleaşi bucurii? 

Vrui să mă întorc prin vreme 
Să mă regăsesc sub stea 
Printre fulgi şi crisanteme 
De poveste şi de nea. 

Am pornit pe dram de seară 
In alai de magi şi regi 
Si-am uitat că nu e ţară 
Pentru dorul de pribegi. 


CRĂCIUN ÎN EXIL ♦ ♦ ♦ 


27 


Am cântat lângă fereastra 
Unde plânge-un dor şi-o doină, 
Lacrimi sfărâmând în glastra 
Inimii'ngropate'n moină. 

Vasile POSTEUCĂ 

COLIND MIC 


Ca o taină mare 
steaua sus răsare, 
peste Semenic, 
peste neam voinic 
şi setos de pace. 
-Doamne, ce n’aş face 
să pot să vestesc, 
să pot să vorbesc 
inimii ce-şsteaptă 
ţării care-aşteaptă 
semnul mântuirii 
şi al izbăvirii 
şi să-i spui, să-i spui 
că nu-i nimeni, nu-i, 
cari să poată stânge 
dorul scris în sânge; 
foamea de dreptate 
şi de libertate... 

Peste munţii sui, 
gândul azi mi-1 sui, 
la frăţinii care 
mor făr’ lumânare, 
încleştaţi în luptă 
cu ciuma cea slută 
intrată în casă 
pe nepusă masă 
ca să-i strâng la piept 
şi cu ei s'aştept 
ziua izbăvirii 
şi a mântuirii... 

Sus, steaua răsare 
ca o taină mare. 


Nicolae NOVAC 

CÂNTA MAICA DOMNULUI 


Ca pe bolta raiului, 
cerul Betleemului 
i-a aprins la căpătâi, 
stea ca steaua nimănui. 

Si de-atunci, fiinţa Lui 
e temei pământului, 
alb izvor cuvântului, 
cumpănă văzduhului, 
vâlvătae, duhului; 
împărat al soarelui 
şi stăpân al harului... 

La ieslele somnului, 
pe leagănul somnului, 
cu-ochi căprui 
pe chipul Lui, 
cântă-un dulce liuiliuiliui, 
liuiliuiliui, cum altul nu-i 
pe pânza pământului; 
cântă Maica pruncului, 
cântă Maica Domnului... 
Liuiliuiliui şi liuiliuiliui, 
pentru fiul cerului!... 

Fie ’n veci mărirea Lui, 
pe faţa pământului, 
şi’n cerul cuvântului; 
în vuetul mărilor, 
şi'n cartea schimbărilor; 
în roadele humelor 
sub biciul urgiilor 
în ţara robiilor!... 

Si în sufletul oricui, 
aibă tron din tronul Lui, 
mărirea măririlor, 

Maria Măriilor!... 


Aron CC) I RUS 

POVESTE DE CRĂCIUN 


(Pentru Doina si Doru) 

Departe, într'un târg, printre străini, 

Pe-o stradă grea de bucurii şi lume, 

Gătiţi cu daruri multe şi lumini 
Trec vechii crai în splendide costume, 

Si cântă despre-un staul, despre-o stea, 

- S'audă până şi Irod nebunul... - 
Că azi se naşte'n iesle Mesia 
Si mâine e Crăciunul... 

I-atâta voie bună azi pe stradă 
De parcă-i toată zarea o colindă, 

Si’n fulgii mari şi leneşi de zăpadă, 

Copiii fug şi-aleargă să se prindă. 

Si Moş Crăciun cu marea lui desagă 
Nu-1 trece cu vederea pe nici unul, 

Că lui i-i astăzi toată lumea dragă 
Si mâine e Crăciunul... 

într'un târziu rămâne strada goală, 

Doar un străin mai stă lâng'o vitrină 
Privind pierdut risipa de beteală 
Si splendida poveste de lumină: 

Un biet pribeag, bătut de dor şi soarte, 

Ce-şi vede’n visuri Ţara şi cătunul. 

Sunt şase ani de când e dus departe. 

Si mâine e Crăciunul... 

Ci gândul lui e-acum de mult acasă: 

Prin mari troiene el aleargă'n grabă 
înfiorat de-o veste bucuroasă 
Spre-un geam sărac, c'o luminiţă slabă. 

Acolo-i inima rămasă'ntreagă! 

Mai sunt trei paşi. Acum e numai unul... 

E chiar sub geam şi-i vede cum se roagă. 

Si mâine e Crăciunul... 

E ea! Mămica! Lângă ea copiii, 

Ingenunchiaţi tustrei lângă icoană: 

-Tu care rânduieşti pe morţi şi viii, 

Stăpân a toate, fără de prihană, 

Azi toată lumea-i numai răni şi sânge. 

Opreşte moartea şi-amuţeste tunul 
Indură-te de lumea care plânge, 

Că mâine e Crăciunul... 

Pe cei căzuţi pe fronturi depărtate 
Păziţi de-o cruce albă şi de-o cască, 

Pe toţi cei ce-au murit pentru dreptate 
Primeşte-i Doamne’n liniştea cerească. 

Iar celor duşi cu miile’n prinsoare 
Ce nu mai ştiu ce-i patul şi dejunul, 
Deschide-le şi lor un colţ de zare, 

Că mâine e Crăciunul... 

Si de-i fi scris în marea-Ţi carte 
Noroc şi pentru noi Ceresc Părinte. 

Avem şi noi pe cineva departe - 
Si plâng tustrei, cu hohote, fierbinte. 
-Desehide-un drum prin marea'ntunecime 
Si adă-ni-1 acasă pe tătunul, 

Că suntem singuri şi n’avem pe nime, 

Si mâine e Crăciunul... 

Sunt şase ani de chinuri şi-aşteptare: 

-Ba vine azi, ba poate vine mâne. 

Si cresc copiii’n viaţă fără soare. 

Tu ştii amarul codrului de pâne. 

Tu ştii cum doare faţa'n lacrimi arsă, 

Si zi de zi se’ntoarce câte unul 
Ci numai el nu face calea’ntoarsă, 

Si mâine e Crăciunul... 

El stă sub geam şi-ascultă cum se roagă, 

Ii vede-apoi cum stau tustrei la masă. 

Copiii ţin pe braţ păpuşa dragă 
Iar mama-i azi în haina cea aleasă. 

Si’n locul unde stase mama mare, 

Azi stă numai psaltirea şi zăbunul. 

Si-i o tăcere grea, ca la’ngropare, 

Si mâine e Crăciunul... 

Mămico, spune Doina, într'o vreme, 

Si-şi şterge ochii dulce cu baticul. 

Ce-ar fi să-i spui lui Moş Crăciun să-l cheme, 
Din depărtarea lui şi pe tăticul? 

Si spune Dorul galeş şi cuminte: 

-Ce-ar fi să-i dăm scrisoarea cu lăstunul? 

Si plâng tustrei mai galeş ca'nainte, 

Si mâine e Crăciunul... 

El stă sub geam. Si-i arde'n lacrimi faţa. 
Si nu mai poate. Se repede'n uşă : 
Deschideţi, Lerui-ler, că-i dimineaţă... 
S’aude-un sgomot surd ca de cătuşă 
Vitrina cade’n cioburi pe zăpadă. 

Vin gardieni: "Nu face pe nebunul! 

Ci hai cu noi. Te-ai apucat de pradă?"... 
Si mâine e Crăciunul... 

Departe, într’un târg, sub zări străine 
Pe-o stradă’ntunecoasă şi pustie 
Păşeşte’ncet, plângând printre suspine, 
Un biet pribeag fără cămin şi glie, 

Si-1 năpădesc aducerile-aminte: 

Era odată şoim pe’ntreg Cordunul... 

Si plânge-aşa şi merge înainte; 

Si mâine e Crăciunul... 

Vasile POSTEUCĂ 


ÎN NOAPTEA SFÂNTĂ 


In noaptea sfântă de Crăciun, 
Pe drumul nins de lună, 

Trei magi călări, cu suflet bun, 
Aleargă împreună. 

De unde vin? Cum se numesc? 
Ce doruri îi frământă? 

Spre-o iesle ei călătoresc 
Si cerurile cântă. 

Si cântă’n inimile lor 
Aprinsă, bucuria: 

Azi s’a născut un Salvator, 

Azi s’a născut Mesia. 

Nu simţi fiorul de atunci 
Si’n noaptea asta, frate? 

Isus te-aşteaptă să-I arunci 
Povara de păcate. 

El stă în ieslea Lui şi azi 
Iertare dând şi viaţă, 
încearcă în 'genunchi să-I cazi 
Cu inima-ti de ghiaţă. 

Mărturiseste-I fapta rea 
Si-a patimii revoltă - 
Si-o albă, minunată stea 
Va răsări pe boltă! 

Vedea-vei îngeri şi lumini 
Pe umerii tăi şubrezi, 

Când vei veni să I te’nchini 
Cu ochi smeriţi şi umezi. 

Serqiu GROSSU 


COLINDAM LUI DUMNEZEU 


Trei pui de români cu steaua 
Am pornit să colindăm, 

Prin noaptea albă ca neaua, 
Pe Iisus să-l venerăm. 

Ne rugăm lui Dumnezeu, 

Să nu mântuie de rău. 

Să nu fim de veci tot robi, 

La păgâni şi la neghiobi. 

Trei copii din Ţara Sfântă, 
Colindăm casă cu casă, 
Colindăm şi Cerul cântă, 
Steaua bine ne cuvântă. 

Colindăm cu dor de Ţară, 
Colindăm ca în pustiu, 

In această sfântă seară, 
Doamne! Tu ne pari ca viu. 

Colindul nostru-i străbun, 
Colindăm de mii de ani, 
Pentru Ţara noastră dragă, 
Ca s’o scăpăm de duşmani. 

Primeşte colindul, Doamne, 
Scris cu litere din stele, 

De sub freamăt trist de toamne, 
Du Lumină Ţării mele. 

Dumitru PAOLESCU 


GÂNDURI de crăciun 


Privesc cu ochi de doruri plini: 

Lumini, lumini şi iar lumini... 

In case, pe balcoane, prin arbori, printre flori, 

Pe vârfuri ascuţite de falnici zgârie-nori. 

Lucesc ca nişte stele, voios, ochi de copii, 

Ce-şi duc grăbiţi părinţii, întins, spre jucării. 
S'apropie Crăciunul; natura'n sărbătoare, 
îmbracă haina albă - şi’n aer e răcoare. 

S’apropie Crăciunul, cu datini şi cu cântec, 

Care pătrunde’n suflet, ca un vrăjit descântec. 

Mă poartă amintirea, cu-al gândului catarg, 
Pe’ntinsele oceane, pe drumul meu pribeag, 

Cu dor călăuză închid privirea trist, 

Să meargă gândul singur, prin zări de ametist. 
Serbează fraţii noştri venirea lui Isus, 

Pe-ascuns, ca’n catacombe. Colindele-au ajuns 

O parodie tristă, rostită de copii, 

Că n’au voie să cânte frumoase melodii, 

Cu datinile sfinte rămase din strămoşi, 

De plâng bătrânii'n barbă, cu ochi de lacrimi storşi. 

In case cu sumane, pe masă sărăcie. 

Căldura şi mâncarea sunt numai fudulie. 

Crăciunul de-altădată e doar o amintire, 

Ce-o povestesc bătrânii... 

Si’n taină dau citire 

Călătorii cu magii ce-au mers după o stea, 

S'ajungă lângă ieslea din care le zâmbea 

Copilul Dumnezeu, născut s'aducă'n lume iubirea Sa, 

Si jertfa, cereasca Lui minune. 

Si gândul trist se'ntoarce cu lacrimi de durere. 

Dar orice fac păgânii, credinţa tot nu piere. 

Căci adevăru-i magic, de veacuri, din bunici, 

Nu fariseic rânjet, de-atei şi venetici. 

Alexandrina ISAC, New York 

MC>$ CRĂCIUN (I) 

Ai sosit cu-atâtea lucruri 
de tot felul, 

Moş Crăciun, 
să ne vezi, 
şi să ne bucuri, 
vrăjitor bogat şi bun!... 

Fost-ai însă, dragă frate, 
cu ochi calzi şi barba blândă, 
pe la casele uitate 
de prin Ţara cea flămândă ? 

Câte nopţi n’am stat de pază 

să te văd 

pornind din cer 

şi-aruncând 

din sac o rază 

pe cortina cea de fier!... 

Să ‘ncălzească ‘ntreaga Ţară 
glia, apele, 

Carpaţii, 
să tâşnească’n 
viaţă iară, 

beţi de libertate, fraţii!... 

Demetrius Leontieş 

“Prin Mlaştini şi Furtuni", Ecl. Dacia, 1 Q6Q, Rio de Taneiro, Brazilia 

MC>$ CRĂCIUN (II) 

Pornit-ai pribeag 
la drum, 
mult iubite 
Moş Crăciun. 

Coborâşi din vârf 
de nea, 

lung e drumul, 
traista grea... 
dar mai greu 
e dorul meu, 
dor de neam... 
dor de Rarău... 

Hei, 

dincolo de cortină, 
a murit 

orice lumină... 
a murit 
orice dreptate 
şi speranţa ‘n 
libertate ! 

Moare Ţara 
de venin, 
de Marx, 

Engels 
şi Lenin... 

Mor de nonne 
de ‘ndustrie 
boii’n jug, 
struguri’n vie !... 

Demetrius Leontieş 

“Prin Mlaştini şi Furtuni", Ed. Dacia, 1 Q6Q, Rio de Taneiro, Brazilia 

COLINDUL PE JTERII 


Intr’un târg cu case mici 
Cât poiata de furnici, 

Unde sunt şapte castele 
Care au în cuiburi stele, 

Iar în vârf, pe turnu’ nalt 
Balauri de diamant, 

Intr’un târg cu străzi hai-hui 
Umblă Maica Domnului 
Si nu-i loc ca să găsească ... 
Toate porţile’s de iască, 
îngheţate, 

De-a’ndărate 
Piticii au pus lăcate, 

Legând sus privighetori 
In pivniţe reci de nori. 

Nu găseşti un glas prin spuze, 


Doar ferestrele lehuze. 

* 

Noaptea-i cu pumnal în gaică, 
Iar prin târg e Sfânta Maică - 
Lună plină pe la nori 
Cătând drumuri de cocori. 
Ajungând la o dugheană 
întreabă pe o sărmană, 
Spunând că de când îi e 
Ora la răspântie, 

Că’n târg stăreţit de broaşte, 

Pe nimenea nu cunoaşte, 

Dar sărmana ce să spuie 
Că şi ea acasă nu e. 

* 

Ora e vârtelniţă! 

Iată-o urechelniţă: 

Fără loc sunt ca şi tine, 

Hai în peşteră cu mine 
Că-ţi fac laviţi din pănuşă 
De porumb până la uşă! 
Si-apăru o greieră: 

Ce necaz cutreieră, 

Că în ochi ai cântec rar 
De herub şi de amar? 

* 

Si adânc săpată’n stâncă - 
Maica peşteră pe brâncă: 

Mă doare noaptea de veacuri! 
Sfântă Maică - crin pe lacuri, 
Dat mi-a fost s’aud ca scoică 
Leprele pământului, 

Dat să leagăn ca o doică 
Cerul tot Cuvântului, 

Dat mi-a fost... Că vezi, de dai 
Trebuie să dai mereu. 

Iată’n piatră curcubeu 
Că te-aştept de secoli Maică! 

* 

Cum te-am ascultat ghioc - 
Inima-mi tăcerilor 
Bătea valul mărilor 

In stânca uitărilor 
Scriind glas de prooroc: 

Că Fecioară 
Stea pogoară, 

Că prin maică-o să coboare 
Prin Prea Sfânta Născătoare, 

Ca prin norul 
Unde rază meşteră 
A’nflorit o peşteră 
Iisus Mântuitorul. 

Dumitru D. ICIHIM 

Revista Scriitorilor Români, Nr. 1 7, Munchen 7 QSO 

Colindul copiilor clin România 

(O mie nouă sute optzeci şi ceva...) 

Moş Crăciune, Moş Crăciune, 

Moşul nostru bun şi drag, 
te-o lăsa securitatea 
să ne treci al casei prag? 

Fii atent, drag Moş Crăciune 
când ne spui de Prunc Iisus, 

Popa ne-a vorbit de Domnul 
şi prin puşcării l-au dus. 

Am şi eu o rugăminte; 
nu îţi cer căluţ, păpuşi, 
nu îţi cer o jucărie; 
dar când vii din nou, la noi, 

bate’ncetişor căci tata 
o să creadă că “îl ia” 
iar mămica, sărăcuţa, 
se tot sperie şi ea 

şi când vii, drag Moş Crăciune, 
daca eşti aşa bogat a 
dă pâine, multă pâine, 
să mănânc pe săturat. 

Aş mai vrea - dar astea-s vise - 
poate lapte, pâine, ou, 

Toată Ţara-i numai foame. 

Cui să-i dai întâi cadou? 


38 


Nicolae Niţâ 


Dar mai bine şi mai bine 
roagă-1 Tu pe Tata Doamne 
să ne schimbe niţel burta 
să nu doară când i-e foame! 

(FOLCLOR) 

COLIND 1Q10 

So sind wir nicht am rechten Ort/Und ziehen unseres Weges weiter 
fort. Goethe (“Epiphanias-Fest”) 

Beau şi mănâncă 
regii magi 
la casele noastre 
de ţărani săraci 

mănâncă şi beau 
regii magi 
la casele voastre 
de boieri bogaţi. 

şi beau şi mănâncă 
tot ce e din cer 
cu ţăranii şi boierii 
ce de-o foame pier 

mănâncă şi beau 
toate câte cad 
cu ţăranii şi boierii 
ce de-o sete ard 

de foame şi sete 
suflete pe oase 
pier şi se usucă 
în palate’n case 

foame de arhia 
arborelui TOT 
sete de vecia 
apei SABAOT 

cu ochii în grindă 
dau şi dau în bobi 
umbrele colindă 
noaptea fără ochi 

magilor Măria Voastră 
la ţărani şi la boeri 

cer ce e pe masă 
cer azi mâine ca ieri 

ce-aţi mâncat 
şi ce-aţi băut 
cer e nedumicat 
cer e neîceput 

ce-ati băut 
şi ce-aţi mâncat 
ne-a ‘nsetat 
ne-a ‘nfometat 

ce-am mâncat 
şi ce-am băut 
v’a răsfăţat 
şi v’a durut 

noi cu voi mâncăm 
tărâm din tărâm 
şi flămânzi oftăm 
în cei ce rămân 

de aşa oftare 
mările nu dorm 
cu Soare-Răsare 
pică de somn 

IHoria STAMATO 

Revista Scriitorilor Români, Nr. 10 t Munchen 7 QS 7 


POEMUL NAJTERII 

Nu mă întrebaţi cine mi-a spus 
C’a intrat azi noapte în Cetate Isus! 

I-am văzut steaua pe cer şi-am pornit 
Să-l găsesc în mine pe cel prorocit!... 

îngerii îi auzeam cum cântă: 

-Leroi-Ler, e Noaptea Luminată, Noaptea Sfântă! 
“Noaptea întrupării în Duh şi’ Adevăr, 

Albe şi iar dalbe flori de măr!...” 

Am simţit în mine lumina cum coboară, 

Cum mă pătrunde, mă doare, mă înfioară. 


40 


Nicolae Niţâ 


Mi-a fost frică de moarte, frică de viaţă 

Şi-am vrut să mă întorc lângă tăcerile-mi de ghiaţă. 

Dar cineva m’a luat de mână şi mi-a spus: 

-”La sfârşitul drumului îl vei întâlni pe Isus! 

Nu te opri în lut, nu te poticni în tină 
Caută calea spre adevăr şi spre lumină.” 

Ş’am purces iarăşi cu dorul alb-merinde, 

Când stelele torceau pe cer, caer de colinde. 

Şi înfăşat în scutece de vis, Tu Fiu de Dumnezeu, 
Eu te-am găsit culcat în ieslea sufletului meu!... 

Nicolae NOVAC 

COLIND 


Pentru Dara Lu 

S’a deschis o poartă’n cer 
Flori de măr şi Lerui-Ler 
Că un înger a plecat 
Cu steaua la colindat... 

Singur, singur, singurel, 

Prin omăt, noapte şi ger, 

Ni se-opreşte la fereastră 
Naşterea să ne-o vestească. 
Să ne spuie de Hristos - 
Mesia cel luminous; 

Care’n iesle s’a născut 
Si’n scutece s’a’nvăscut... 

Să ne spuie cum din munţi, 
Coborau ciobani cărunţi 
Să se’nchine Pruncului - 
Pruncului şi Mamei Lui, 
Lângă ieslea cea de lemn 
Din grajdul din Betlehem... 

Domnul l-a trimis de sus, 

Să-l vestească pe Iisus 
La copii cuminţi ca tine 
în seara de Moş Ajun, - 
îngerul meu mic şi bun 
Cu ochi rupţi din cerul sfânt, 
Cum nu-s alţii pe pământ, 

Cu suflet de crin şi nea 
Si cu trup de viorea... 

Pe raze de Lerui-Ler 
Mi-a trimis cu tin’ din cer, 
Bucurie, Dumnezeu - 
Dora Lu, îngerul meu !... 


Nicolae NOVAC 


DUIOJIE 


De ce-am crescut prea mare, Moş Crăciun, 
Şi’n cartea ta m’ai sterş dintre copii? 
Opreşte săniuţa! Hai, fii bun! 

Te-aştept măcar odată să mai vii! 


Azi nu râvnesc la sacul tău din spate 
Şi nici la dulciuri sau la jucării. 

Mi-e dor de tine, mit de bunătate, 

De nerăbdarea de copil, că o să vii. 


Mi-e dor de-a ta mustaţă de fuior, 
De albul bărbii lungi de vată, 
Lipită’n grabă, strâmbă uneori; 
De vorba ta blajină, tremurată, 


De duioşia ta când ascultai 
Prinosul meu de poezii, şoptite, 
Atunci când pentru mine coborai 
Pe pârtii cu steluţe troienite. 


E mult de-atunci... Azi, straiu-ţi de poveste 
L-am regăsit uitat la naftalină. 

Nimic din acea vrajă nu mai este; 

Doar neaua ca atunci cade’n grădină... 

Printre nămeţi, pe drumul troienit, 

Azi ce n’aş da să-mi vii, moşnege bun! 
Eram atunci atât de fericit!... 

De ce-am crescut prea mare, Moş Crăciun? 


V. ORHEIANU 

CRĂCIUN LA NOI 


Undeva în depărtare 
Din cer cad stelute albe 
Si zăpada-i tot mai mare. 

Prin văzduh florile dalbe 
Nu se-aud ca’n alte rânduri 
Si’n păduri cu căprioare 
Brazii falnici stau pe gânduri, 

Sub povara de ninsoare. 

Intr'o casă, ca’n mai multe 
Lângă soba aproape rece 
Un copil sade s'asculte 
Poate Moş Crăciun va trece 
Si-o intra c'o jucărie. 

-Ei, de şi-ar aduce-aminte 
Moşu ar trebui să vie 
că şi eu am fost cuminte 
Mamă, 

Tu crezi că mai vine? 

Mama-1 mângâie pe frunte 
-"Tata l-a trimis la tine 
Dacă 1-a’ntâlnit pe munte". 

In sfârşit somnu’ l-înfrânge. 
Obosit, cu faţa suptă 
Adormit, în mână strânge 
O jucărioară ruptă. 

Iulia CARAP, Wiena, 7Q44 
Revista "Cetatea Luninii", Brazilia. 

MOţ CRĂCIUNE! 


Moş Crăciune, 

Moş Crăciune, 

Că vii tu cu daruri bune, 

Mă rog ţie 
Cu tărie 

Pentru ce mi-aduci tu mie... 

Să ştii că 
Nu voiu nimica 

Doar s’o aperi pe mămica, 

C’aicea-s 
Doar eu cu ea, 

Că n’avem pe nimenea! 

Pe poteci 
Din cer să treci 
Printre îngerii din veci. 

Cu căluţi 
La sănii iuţi, 

Ca să nu cumva să-i uiţi 

Si să spui 
Tăticului 

Că sunt eu în locul lui... 

Si ce-a zis 

Să-mi spui în vis 

Sau să-mi laşi sub pernă scris. 

Ion JOLESCU 

LEROI DOMN 


îmi întinsesem oasele pe rogojină 
Noaptea pela straja dintâi 
Cu opaiţul pâlpăindu-mi lumină 
La căpătâi... 

Şi deodata: “Leroi Domnul: Leroi Domn...” 
Credeam că m’ajunsese visul prin somn 
Sau poate că vreo vedenie... 

Dar nici că dormeam şi’n jurul meu nici ţipenie! 
Şi-a doua oară la fel: 

“Leroi Domnul! Cine-i ca El!” 

Şi numai cât 
Din tavan o văpaie 
A coborât 
La mine’n odaie... 

Un trăsnet, mi-am zis, şi-am căzut în genunchi 
Ca’ntr’o pădure 
Un trunchi 
Doborât de săcure! 

Cine credeţi, oameni buni, că era? 

Că nici că-mi mai trăiam viaţa mea... 
Eram eu... m’aţi crede, bine de bine... 

Şi tot eu singur mă speriasem de mine, 
Ca de-un trăsnet, ca de-o furtună, 

Ca de-o trâmbiţă care din moarte răsună. 

Ion JOLESCU 

EVTRA - COLINDE DE VASILE MILITARV 


AM VORBIT CU MC)J CRĂCIUN 

Moş Crăciune, Moş Crăciune, vrăjitor cu barba albă, 

Ce te-arăţi la toţi copiii în a visurilor salbă, - 
Câtă sfântă bucurie mi-aduceai, - la toate leac, 

Când veneai, luptând prin vifor, mai acum un sfert de veac! 

Te-am văzut în vis şi-azinoapte, Moş Crăciune bun şi sfânt, 

Se făcea că, eu căruntul - tot copil ca’n vremuri sânt, 

Insă, trist ieşind în cale-ţi şi de doruri mari pătruns, 

Tu m'ai întrebat, moşnege, de ce's trist, şi ţi-am răspuns: 

Moş Crăciune, Moş Crăciune, vesel nu mai pot să fiu 
Fiindcă azi, - nu ştiu de unde, ştiu atâtea câte ştiu, 

Si, anume, ştiu, moşnege, că în tolba ce-ai în spate, 

Tu-aduci daruri la copiii, fericiţi, de prin palate; 

Duci acelor care în lume sunt în adevăr bogaţi, - 
Ce’n căminuri mângâioase au şi mame, au şi taţi. 

Insă uiţi mereu orfanii aruncaţi de nenoroc 
în coliba fără pâine, în bordeiul fără foc!... 

Si-astfel, sfinte Moş Crăciune, - pe când unii veseli cântă 
încărcaţi de-atâtea daruri ce le-aduci în tolba sfântă, 

Alţii, trişti, cu frigu'n oase lunecând pe-al morţii iaz 
Plâng în umbră şi le’nghiaţă lacrămile pe obraz!... 

NAŞTEREA DOMNULUI 


Pe cer, în noaptea ceia, ardea un colb de stele 
De-asupra omenirii cu păcătoase gloate, 

Cu Regi, pe fruntea căror sclipiau Coroane grele, 
Cu-împărăţii supuse pe veci pieirii toate... 

Si-atunci, în noaptea ceia senină şi adâncă, 

Zăriră Magii lumii, pe cer, o mare stea, - 
O stea străluminată, ne mai văzută încă, 

Si-au fost purces, cu daruri, călăuziţi de ea !... 

Căci, - cititori în stele fiind în noaptea humii, - 
Trei Magi ştiau că vine, cu strălucire foarte, 
Iisus-Mântuitorul sau împăratul lumii, 

Cel Care-avea să calce cu moartea peste moarte ?... 

Ei au ştiut că'n lume Cel care-avea să vină, 

Va ’ntuneca, prin Mila-I, toţi Regii şi-împăraţii: 

La slabi, va da toege, la orbi va da lumină, 

Va sătura flămânzii, va adăpa ’nsetaţii !... 

Si L'au aflat pe-Acela a Cărui sfântă milă, 

Ca soarele venit-a pe oameni să-i mângâe, - 
Si Magii ’ngenunchiară pe umedă argilă, 

Si daruri I-au dat: aur, si smirnă, si tămâe !... 

Atunci, berbecii, boii, viţeii şi asinii, 

Cu-al răsuflării abur, au încălzit pe-Acel 
A Cărui sfântă frunte urma s'o ’ncingă spinii, 

Si ’n cue mari, pe Cruce, să-L bată Israel !... 


NOAPTEA SFÂNTĂ 


Când pe cer văzut-au Magii stea nemaivăzută încă, 
Strălucind pe-a omenirii de păcate noapte-adâncă, 
înţeles-au că e steaua unui împărat ce vine, 

Lumea toată să-L slăvească şi pe veci Lui să se'nchine! 

Si’ncărcând pe-a lor cămile daruri scumpe, cum anume 
Magii n’au mai dus nici unui împărat din larga lume, 
Au pornit în căutarea Celui care-avea să vină, 

Sufletele să le umple de Cereasca Lui lumină!... 

Pe când însă împăraţii au palate aurite, 
împăratul omenirii se născu ’ntr'un ţarc de vite, 
Si’naintea frunţii Celui care-avea sa poarte spinii 
Cei dintâi îngenunchiat-au mieii, boii şi asinii!... 

Din câmpii, trimişi de îngeri ce veneau cântând de sus, 
Au intrat apoi păstorii să se'nchine lui Iisus 
Si’n genunchi, cei trei Magi căzură'n urmă, 

Ca să’nchipuiască astfel toată-a omenirii turmă!... 

Mieii, boii şi asinii, erau, astfel, însăşi Firea; 
în păstori îngenunchiată - era toată omenirea; 

Iar în Magi, era ştiinţa sau întreaga ’nţelepciune 
Ce veneau, cu umilinţă, lui Iisus a se supune!... 

Aducând la noi iubirea care nu cunoaşte ură, 

El venea să năruiască idolii cu mută gură; 

Celor urgisiţi în temniţi, să le fie soare’n prag; 
Istoviţilor - odihnă; slăbănogilor - toiag; 

Stâncă celor în vâltoare; reazem celor buni şi blânzi; 
însetaţilor, fântână; azimă, la cel flămânzi; 
Desnădejdea s'o mângâie; lacrămile să usuce, - 
Când ştia că, pentru toate, răstignit va fi pe cruce!... 

Astfel, când veni din Ceruri Mila Lui fără măsură - 
Pe pământ născu ’mpotriva-I cea mai ne'mpăcată ură, - 
Ură care'n veci nu iartă, urmă mai presus de fire 
Ce-a dospit mereu în inimi pân’la crunta răstignire! 

Iar de-atunci, - deşi milenii anii lumii trec mereu, 

Cei ce n’au primit în suflet până azi pe Dumnezeu, 
Duşi de marea lor trufie, - aur adunând comoară, - 
Pe Iisus-Mântuitorul îl ucid a doua oară!... 



48 


Nicolae Niţâ 


CUPRINS 

Crăciunul în poezia Exilului Românesc - Nicolae Novac . 3 

Cu Steaua şi cu Pluguşorul - Vasile Posteucă .4 

Naşterea Domnului - Ion Protopopescu .6 

Colind - Nicolae Novac .8 

Colind - Ptr. cei fără Crăciun - Nicolae Novac .9 

Colind -Alexandru Gregorian .10 

Trei Crai - Alexandru Gregorian .11 

Crăciun pribeag -Alexandru Gregorian .12 

Ora noului colind - Nicolae Novac .13 

Gând de Crăciun - St. G. Theodoru .14 

Cântec de stea - Vasile Posteucă .14 

Colind din exil - Vasile Posteucă .15 

Colind - Ion Sân-Giorgiu .16 

Crăciunul meu-Aron Cotruş .17 

Colind fără ţară - Alexandru Gregorian .18 

Colind - Vasile Posteucă .19 

Doiniţa scrie lui Moş Crăciun - Vasile Posteucă .20 

Crăciun 1951 - N. S. Govora .22 

Colindul îngerului - Alexandru Gregorian .24 

Lerui Ler... - Nicolae Niţă . 25 

Colind II - Vasile Posteucă .26 

Colind mic - Nicolae Novac .27 

Cântă Maica Domnului - Aron Cotruş .28 

Poveste de Crăciun - Vasile Posteucă .29 

în Noaptea Sfântă -Sergiu Grossu . 31 

Colindăm lui Dumnezeu - Dumitru Paulescu .32 

Gânduri de Crăciun - Alexandrina Isac .33 

Moş Crăciun (I) - Demetrius Leontieş .34 

Moş Crăciun (II) - Demetrius Leontieş .34 

Colindul peşterii - Dumitru Ichim .35 

Colindul copiilor din România - Folclor .37 

Colind 1970 - Horia Stamatu .38 


































CRĂCIUN IN EXIL ♦ ♦ ♦ 


49 



Poemul Naşterii - Nicoloe Novac . 

Colind - Nicolae Novac . 

Duioşie - V. Orheianu . 

Crăciun la noi - lulia Carâp . 

Moş Crăciune! - Ion Ţolescu . 

Leroi Domn - Ion Ţolescu . 

EXTRA 

COLINDE DE VASILE MILITARII 

Am vorbit cu Moş Crăciun. 

Naşterea Domnului. 

Noaptea Sfântă. 











50 


Nicolae Niţâ 



Grafica: P. Ascher, revista “Sfarmâ Piatrâ”. 













